הוועדה המשותפת לוועדת הכלכלה ולוועדת החינוך לדיון בחוק הרשות השנייה לטלוויזיה ורדיו התש"ן-1990, כנסת 18, פרוטוקול מספר 2, 2009-10-27 10:30

אופיר אקוניס: שלום, אני פותח את ישיבת הוועדה.

אופיר אקוניס: אני רוצה שיציגו את התקנות ויאמרו לנו, מה אומרות התקנות, האם יש להן תאריכים, ומה לבסוף יקרה בסוף.

אופיר אקוניס: הרי יש להן תאריך תפוגה, ה-9 בנובמבר.

אופיר אקוניס: על מה אנחנו מתבקשים להצביע פה.

דודי קופל: בהתאם לחוק, הזיכיון של הערוץ השלישי מסתיים ב-27 לינואר 2010.

זבולון אורלב: מי הדובר?

אופיר אקוניס: מטעם משרד התקשורת, הלשכה המשפטית.

אופיר אקוניס: הוא מחליף את הגברת נגה רובינשטיין, שנבצר ממנה להגיע.

אופיר אקוניס: אולי התחיל שר התקשורת לכתוב את החוק?

דודי קופל: אנחנו פועלים עכשיו לכתיבתו.

אופיר אקוניס: האם התחלתם לכתוב?

זבולון אורלב: בוועדה לביקורת המדינה היינו שואלים את מערכת הביטחון, האם התחלתם לתקן את הליקויים.

זבולון אורלב: הם אמרו: הוועדה הוקמה, המהלך הותנע.

אופיר אקוניס: אני שואל באמת:

אופיר אקוניס: האם התחלתם לכתוב את החוק?

דודי קופל: כיוון שאני ואנשים נוספים, שאמורים להיות שותפים בכתיבה, יושבים פה בחדר הזה, אז תבינו.

אופיר אקוניס: כלומר, אחרי שתצאו מהחדר הזה תתחילו לכתוב אותו.

דודי קופל: נכון.

אופיר אקוניס: כלומר, ההחלטה היא להביא את זה כהצעת חוק ממשלתית של משרד התקשורת.

משה כחלון: תהיה הצעת חוק ממשלתית לעניין ערוץ 10.

זבולון אורלב: מתי?

משה כחלון: תהיה הצעת חוק ממשלתית לעניין ערוץ 10.

דנה נויפלד: ממילא הצעת חוק ממשלתית היא הצעת חוק ממשלתית.

זאב אלקין: כבוד השר, אני חושב שאתה יכול אפילו לפרט ולהוסיף שמדובר בממשלה הזו.

אתי בנדלר: כאשר מדובר על הארכת הזיכיון של ערוץ 10 ממילא מדובר על הממשלה הזאת.

זבולון אורלב: הוא לא אמר הארכה, הוא אמר בעניין ערוץ 10.

אתי בנדלר: זה עניין של הארכת הזיכיון של ערוץ 10.

אופיר אקוניס: אני שאלתי בכוונה את השאלה, כיוון שלפני שבועיים נאמר לנו שמשרד האוצר כותב את ההצעה.

אופיר אקוניס: זה נאמר.

אופיר אקוניס: זה בפרוטוקול.

משה כחלון: אבל אתה שאלת, מי מגיש אותה ולא מי כותב אותה.

אופיר אקוניס: אני הבנתי שהיא מוגשת על ידי הממשלה.

אופיר אקוניס: זו אמירה חשובה.

משה כחלון: הממשלה תגיש הצעת חוק בנוגע להארכת הזיכיון של ערוץ 10.

נחמן שי: אבל גם אם היא לא תהיה, יש הצעה אחרת.

אופיר אקוניס: נכון.

נחמן שי: כך או אחרת תהיה הצעת חוק, שתאריך את הזיכיון.

דודי קופל: מה שחשוב, הוא שיהיה ערוץ 10.

נחמן שי: נכון.

נחמן שי: אם זה יבוא באמצעות הממשלה, יפה.

נחמן שי: אם זה יבוא באמצעות ההצעה שלנו, זה לא פחות יפה.

נחמן שי: בסוף זה צריך להתחבר לאותו מקום.

נחמן שי: אם הממשלה תשתהה, כי הממשלה יותר כבדה, אז אנחנו נבוא עם ההצעה שלנו.

נחמן שי: הממשלה מוזמנת לחבור אלינו.

נחמן שי: כבוד השר, אני מציע שתחברו אלינו.

נחמן שי: יש לכם כבר הצעה.

נחמן שי: תיקחו אותה, תוסיפו לה מילה פה ומילה שם, ותגישו אותה.

דודי קופל: דווקא מבחינת הליכי החקיקה, הצעת חוק ממשלתית היא הרבה יותר מהירה.

דודי קופל: היא גם חוסכת את הקריאה הטרומית.

נחמן שי: מה שעובד הכי טוב, מקובל עלינו.

דודי קופל: בהתאם לסעיף 37ג לחוק הרשות השנייה, בעל הזיכיון רשאי להגיש בקשה שמאריכה את תקופת הזיכיון שלו בשתי תקופות של שנתיים.

דודי קופל: כרגע אנחנו מדברים על התקופה הראשונה של השנתיים, החל מ-28 לינואר 2010.

דודי קופל: בהתאם לסעיף 37ג(ה) על שר התקשורת לתקן תקנות שקוצבות שני מועדים.

דודי קופל: המועד הראשון, הוא המועד שעד אליו בעל הזיכיון צריך להגיש את הבקשה להארכת הזיכיון.

דודי קופל: המועד השני, הוא המועד שעד אליו המועצה צריכה להחליט בבקשת בעל הזיכיון.

דודי קופל: התקנות הללו הותקנו בעבר.

דודי קופל: המועד שקבוע היום בתקנות הללו להחלטת המועצה הוא ה-1 בדצמבר 2008.

זבולון אורלב: כלומר, המועצה היתה צריכה להחליט בבקשה להארכה עד סוף דצמבר 2008.

דודי קופל: תחילת דצמבר 2008.

זבולון אורלב: אנחנו עכשיו בשנת 2009.

דודי קופל: נכון.

דורון אבני: המועצה אכן קיבלה החלטה ב-27 לנובמבר 2008, לפיה לא התקיימו התנאים להארכת הזיכיון ויש לצאת למכרז.

דורון אבני: אותה החלטה גם ציינה, שלאור החשיבות שהיא רואה בערוץ 10, היצירה הישראלית ונימוקים נוספים ברמה הציבורית, היא פונה לשר אטיאס בבקשה לתקן את התקנות, כך שהמועד לקבלת החלטתה יוארך כדי שהיא תוכל למצות את התהליכים ולגבש הסדר לערוץ 10.

דורון אבני: ההחלטה של המועצה לפי התקנות היתה במועד.

דורון אבני: ליתר דיוק: 3-4 ימים לפני המועד.

זבולון אורלב: אז למה היא לא יצאה למכרז?

דורון אבני: היו כל מיני תהליכים של מגעים.

אתי בנדלר: לא מנימוקים משפטיים אלא מנימוקים ציבוריים היא לא יצאה למכרז.

זבולון אורלב: מהם נימוקים ציבוריים?

אתי בנדלר: שאלה טובה.

דורון אבני: חשוב לציין, שגובש ספר מכרז.

זבולון אורלב: התלמיד קנה את הספר, אבל לא בא למבחן וקיבל אפס.

אופיר אקוניס: ולא קרא אותו.

אתי בנדלר: התלמיד לא יכול היה לקנות את הספר במקרה הזה.

זבולון אורלב: השאלה היא, האם אותם גורמים פועלים עכשיו כדי ששוב לא יהיה אותו מצב.

זבולון אורלב: אני רוצה להבין מה קרה.

זבולון אורלב: למה מדצמבר זה מתנהל באופן הזה?

זבולון אורלב: הרי ברור לגמרי שזו התנהלות לא ראויה ולא תקינה.

זבולון אורלב: כרגע יש חור שחור כזה.

זבולון אורלב: למה?

זבולון אורלב: יש לך הסבר למה?

דורון אבני: אני יכול לקרוא לאדוני את החלטת המועצה האחרונה.

דורון אבני: אולי זה יסבר את אוזנו.

זבולון אורלב: אל תקרא.

זבולון אורלב: מה אומרת החלטת המועצה.

דורון אבני: היא אומרת שהמועצה נקטה במהלכים שונים כדי לגבש הסדר.

דורון אבני: כאשר הדבר לא צלח והיא נאכפת מבחינה מקצועית ומשפטית לפרסם מכרז, כך היא תנהג.

דורון אבני: המועצה פנתה למשנה ליועץ המשפטי לממשלה, אבי ליכט, כדי שיאמר לה מבחינת עיתוי פרסום המכרז, האם יש בהליכי החקיקה, שחברי הכנסת שאמה ושי פתחו בהם, כדי לעכב את הפרסום.

אופיר אקוניס: אני חושב שחה"כ אורלב שואל, מה קרה.

אופיר אקוניס: אנחנו מקיימים דיון רציני ויסודי, ובסוף נתכנס להצבעה ותתקבל החלטת הרוב.

אופיר אקוניס: אני רוצה לחדד את השאלה של חה"כ אורלב.

אופיר אקוניס: הצעת החוק הוגשה בשבוע שעבר.

אופיר אקוניס: אנחנו שואלים על פער של 11 חודשים.

כרמל שאמה-הכהן: אין סיכוי שהיינו מגישים את הצעת החוק הזו לפני 11 חודש.

אופיר אקוניס: אתה בכלל הושבעת רק ב-24 בפברואר 2009 ביחד איתי.

נחמן שי: אמת.

נחמן שי: שאלותיו באות לתרום, אבל מה זה עוזר לנו עכשיו?

נחמן שי: מה זה משנה?

נחמן שי: אנחנו רוצים להסתכל קדימה.

זבולון אורלב: אני אסביר לך.

זבולון אורלב: אי אפשר להסתכל קדימה מבלי להסתכל גם אחורה.

זבולון אורלב: יכול להיות שאותן משקולות שלא אפשרו את התהליכים עד עכשיו לא יאפשרו גם הלאה.

זבולון אורלב: אתם באים לדרוש שנתמוך בהארכה זמנית.

זבולון אורלב: אני מראש אומר, שאם השר מבקש אני אתמוך.

זבולון אורלב: במורשת המר יש כלל שאומר: גם כאשר מאריכים הזמן מגיע.

זבולון אורלב: זה יהיה עוד שבועיים או עוד שלושה שבועות.

משה כחלון: את זה למדו אותנו כאשר קנינו בתשלומים.

זבולון אורלב: אם אתה מבקש, אני אתמוך בזה, גם מפני הכבוד האישי שיש לי אליך.

זבולון אורלב: אני מבין שאחרי זה יש עוד הארכות מדוברות.

זבולון אורלב: אנחנו צריכים להבין מה קורה, כדי להיות בטוחים שמה שאנחנו עושים זה לא לעג לרש, זו לא סתם הצגה, זו לא פארסה.

זבולון אורלב: יכול להיות שיתברר, שאתה מבקש בתקנות תאריך מסוים ויום לפני התקנות יבוא היו"ר ויכנס ישיבה ב-24:00 כי נדרש עוד שבוע ימים.

זבולון אורלב: האם השר חותם על כך שזה תאריך סופי?

זבולון אורלב: אם נבין את המכשולים, נבין שמה שאנחנו עושים הוא דבר תקין, הוא דבר סביר, שאותן בעיות הוסרו ועכשיו יש שר חדש, ממשלה חדשה ודינאמיקה אחרת.

זבולון אורלב: לכן, אנחנו צריכים להירתם ולתת יד למהלך הזה.

אופיר אקוניס: אני רוצה לשאול גם לגבי ה-9 בנובמבר.

אופיר אקוניס: איך נקבע התאריך הזה?

אופיר אקוניס: על ידי מי הוא נקבע?

אופיר אקוניס: מדוע מדובר בס"ד הדברים הזה?

זבולון אורלב: זה יום ההולדת שלי.

אופיר אקוניס: ברכות.

אופיר אקוניס: אני מציע ששר התקשורת יענה על השאלות.

משה כחלון: טוב שדיברת על כך שמדובר בס"ד.

משה כחלון: אדוני יו"ר ועדת החינוך, אני מודה לך על הבעת האמון והמילים החמות.

משה כחלון: זה לא סוד.

משה כחלון: הדברים נאמרו ונכתבו מספר פעמים בדיוני הכנסת על העניין של ערוץ 10.

משה כחלון: הרשות השנייה ביחד עם ערוץ 10 ושיתוף של האוצר ניסו להגיע להסדר מנהלי,פריסת חובות, על מנת להאריך את הזיכיון.

משה כחלון: המשא ומתן ארך 5 חודשים.

משה כחלון: נעשו מאמצים והגיעו ל-80%-90% הסכמה.

משה כחלון: חוסר גמישות חקיקתית הובילה אותנו למסקנה שצריך לתקן את החוק.

משה כחלון: היו גם ועדות ציבוריות, כמו ועדת תורג'מן, שגם הצביעו על פתרון כזה בגלל חוסר גמישות.

משה כחלון: אדוני שקיבל את התואר המחוקק המצטיין של הכנסת יודע על מה מדובר.

משה כחלון: לפעמים צריך לשנות חוק.

משה כחלון: הכנסת פה כדי לשנות חוקים.

משה כחלון: לצערי, יש מספר אנשים שלא מכבדים את זה.

משה כחלון: הם נותנים לגיטימיות לכנסת רק כאשר היא מחוקקת חוקים שהם אוהבים.

משה כחלון: יש אנשים בתפקידים מסוימים שלא אוהבים שהכנסת מחוקקת חוקים שלא מתאימים לאג'נדה שלהם.

משה כחלון: על נושא התנתקות ואוסלו היא יכולה לחוקק, אבל כאשר היא נוגעת בנושא שהם לא אוהבים היא הופכת ללא לגיטימית.

זבולון אורלב: מי אלה?

זבולון אורלב: בוא תגיד מי אלה.

משה כחלון: אני לא אומר מי אלה.

משה כחלון: אני רק אומר שזה התפקיד של הכנסת, וצריך לומר את זה ברור.

משה כחלון: אם צריך לשנות מועדים, החוק נתן לוועדה סמכות לשנות מועדים.

משה כחלון: אם לא רוצים בכך, חברי הכנסת יכולים להצביע נגד.

משה כחלון: לא יכול להיות שנותנים דה-לגיטימציה לכנסת כאשר יש החלטות לשינוי מועדים, שאנשים לא אוהבים.

משה כחלון: יש הצעת חוק פרטית של חה"כ נחמן שי וכרמל שאמה, שהיינו בטוחים שהיא תעלה מחר לקריאה הטרומית ובשבוע הבא תתקדם לקראת הקריאה הראשונה, כפי שאמר היועץ המשפטי לרשות השנייה, מר אבי ליכט.

אתי בנדלר: דורון אבני דיבר על אבי ליכט.

משה כחלון: נראה לך שאני לא קורא, אבל אני מתכונן.

אופיר אקוניס: אני מבין, שמחר ההצעה לא עולה.

אופיר אקוניס: אם כך, כבר התאריך של ה-9 בנובמבר שביקשתם אתמול יש בו סוג של גמישות, ואנחנו שוב נגיע לפה ונזיז אותו ל-18 לחודש.

משה כחלון: אז אולי מהיום נזיז אותו ל-18 לחודש.

אופיר אקוניס: אולי.

אופיר אקוניס: איך נקבע ס"ד הזמנים הזה, דנה?

משה כחלון: יש הצעת חוק של חה"כ שי ושאמה.

משה כחלון: תהיה גם הצעת חוק ממשלתית, כי אני חושב שגם הממשלה צריכה להיות מעורבת בתהליך הזה.

משה כחלון: זה לא צריך להיגמר בהצעת חוק פרטית.

משה כחלון: אני חושב שצריך להאריך את התאריך במספר ימים.

משה כחלון: אם לא נספיק, אני אגיע לפה ואבקש מכם פעם נוספת להאריך.

אופיר אקוניס: אנחנו לא רוצים.

אופיר אקוניס: יכול להיות שנזיז את התאריך היום.

משה כחלון: לי יש הרבה זכויות בכנסת, אבל להצביע בוועדת כלכלה אני לא יכול.

אופיר אקוניס: עדיין לא הבנתי מדוע נקבע התאריך הזה.

אופיר אקוניס: דנה, אולי תסבירי לנו למה נקבע תאריך ה-9 בנובמבר, והאם הגיוני להאריך אותו.

דנה נויפלד: אני חושבת שראוי שנושא כזה יוסדר בהצעת חוק ממשלתית.

לאה ורון: זה מה שאמר השר.

דנה נויפלד: גם השר אמר את זה, ולא בכדי.

דנה נויפלד: זה נושא מספיק משמעותי בשביל שהוא ייעשה בחקיקה שהממשלה תביא בפני הכנסת.

דנה נויפלד: מעבר לזה, חשוב לי להדגיש שהצעת החוק הפרטית אינה מתייחסת להסדר שהושג עד עכשיו.

נחמן שי: היא תתייחס.

דנה נויפלד: אנו סבורים והשר אמר זאת, שהצעת החוק תתייחס ותאזן בין כל השיקולים ותיתן ביטוי גם להסדר שהושג.

דנה נויפלד: יש חשיבות להגן על היצירה הישראלית ועל היוצרים.

דנה נויפלד: אנחנו מקווים שהצעת החוק הממשלתית תיתן ביטוי לכל הדברים האלה, שכרגע אינם באים לידי ביטוי בהצעת החוק של אדוני.

אופיר אקוניס: כלומר, למכלול ההסכמות בין האוצר, התקשורת וישראל 10, שהיו בחודשים האחרונים.

דנה נויפלד: את זה השר אמר מספר פעמים.

דנה נויפלד: ביחס למועד – העמדה המקצועית שהובאה לפנינו על ידי השר ומשרד האוצר, היא שפרסום מכרז ברגע הזה יפריע להליך החקיקה, שכבר השרים הביעו את דעתם שהם מתכוונים לקדם אותה במסגרת הצעת חוק הממשלתית.

דנה נויפלד: לכן, אנחנו מבקשים היום את השהות הזאת, על מנת לאפשר להליכי החקיקה להתקדם מבלי שהמכרז יפורסם.

דנה נויפלד: התקופה שניתנה, היא תקופה שנראתה לנו מוגבלת בזמן ומספר קצרה, כדי שאם תהליכי החקיקה לא יצלחו, עדיין יהיה ניתן לפרסם את המכרז.

דנה נויפלד: כבר היום אנחנו נמצאים בתקופה שהיא הרבה מעבר לתקופה הראשונית שנקבעה בתקנות.

זבולון אורלב: האם את מכירה הצעת חוק ממשלתית, שעדיין לא כתובה ותעבור את כל התהליכים בתוך שבועיים ימים, חוץ מחוק הגולן?

נחמן שי: הדברים מתברברים כאן.

אופיר אקוניס: דנה מייצגת את משרד המשפטים של מדינת ישראל.

אופיר אקוניס: כאשר משרד המשפטים יסיים לומר את דברו, אתה תדבר.

נחמן שי: אני רואה שזה הולך ליפול לאיזה בור.

אופיר אקוניס: זה לא הולך ליפול לשום בור.

אופיר אקוניס: זה בדיוק להפך.

דנה נויפלד: אני בכל זאת מבקשת מחה"כ שי לסיים את הדברים.

דנה נויפלד: אני חושבת שאתה תצא מרוצה.

דנה נויפלד: כמו שאני מבינה, יש נכונות של שר האוצר, של משרד האוצר והוועדה הזו, לסיים את החקיקה כמה שיותר מהר.

דנה נויפלד: אם היו"ר יבקש עכשיו עוד מספר ימים, אנחנו עדיין נצטרך להישמר בתוך המסגרת המצומצמת.

דנה נויפלד: אנחנו צריכים להביא ולסיים את החקיקה הזו כמה שיותר מהר.

דנה נויפלד: גם ככה אנחנו נמצאים 11 חודשים לאחר המועד הראשוני שנקבע בתקנות.

דנה נויפלד: לכן, קבענו תקופה שהיא מהירה אך סבירה לסיום הליכי חקיקה.

דנה נויפלד: אני אמנם צעירה, אבל כבר ראיתי שכאשר הכנסת רוצה והממשלה רוצה אפשר לקדם הליכי חקיקה במהירות מאוד גדולה.

זבולון אורלב: הבעיה היא לא הכנסת.

זבולון אורלב: הבעיה היא רק הממשלה.

דנה נויפלד: אנחנו קבענו שזאת השהות המספיקה בשביל לסיים את הליכי החקיקה.

דנה נויפלד: אם אדוני יבקש עוד 3-4 ימים מעבר למועד הזה, זה בסדר.

אופיר אקוניס: אני בדיוק חשבתי לבקש ממך 6-7 ימים.

אופיר אקוניס: כרגע התקנה שהובאה אתמול בבוקר לכאן מדברת על התאריך 9 בנובמבר.

אופיר אקוניס: אדוני השר, אני רוצה שנימנע ממצב שבו אתה בא ב-8 בנובמבר ואומר: לא הספקתי.

אופיר אקוניס: לכן, מראש אנחנו נאריך.

נחמן שי: אני חוזר ואומר לך: אתה לא מנהל את הדיון כמו שצריך.

אופיר אקוניס: עכשיו אתה לא תדבר.

אופיר אקוניס: אתה לא מנהל את הדיון, ואתה לא תדבר עכשיו.

נחמן שי: זה לא תקין.

אתי בנדלר: בהמשך לדבריה של גברת נויפלד ולדבריו של מר קופל ובתשובה לשאלת יו"ר ועדת החינוך, התרבות והספורט, חה"כ זבולון אורלב – כפי שנאמר כאן, המועד שהשר מבקש לשנות בתקנות זה המועד שעד אליו צריכה מועצת הרשות השנייה לקבל החלטה, האם להיענות לבקשת "ישראל 10" להאריך את זיכיונה לשדר במסגרת ערוץ 10 או לא.

אתי בנדלר: משמעות התשובה השלילית היא פרסום מכרז חדש.

אתי בנדלר: בהתאם לסעיף 37 ג: "ביקש בעל זיכיון מהמועצה להאריך את תוקף זיכיונו בסעיפים (א) ו-(ב) לפי העניין, רשאית המועצה להאריך את זיכיונו, אלא אם כן מצאה כי מתקיים אחד מאלה: בעל הזיכיון לא קיים במהלך תקופת הזיכיון או במהלך תקופת הארכה הראשונה, לפי העניין, אחר ההוראות לפי חוק זה, כללי המועצה או תנאי הזיכיון, לרבות תנאים והתחייבויות שאת מועד קיומם נדחה לפי סעיף 59א(ג).

אתי בנדלר: בפועל, המועצה קבעה שאכן בעל הזיכיון לא קיים את מחויבויותיו, ולכן על פי הוראות הסעיף הזה היא אינה רשאית כלל לקבל החלטה, אלא לפרסם מכרז חדש, אלא אם כן יתוקן החוק.

זבולון אורלב: היא לא יכולה לקיים דיון חוזר.

אתי בנדלר: ומה להגיד?

אתי בנדלר: שהוא כן קיים את מחויבויותיו?

אתי בנדלר: יש ממצאים שבעל הזיכיון לא קיים את כל מחויבויותיו לפי החוק.

אתי בנדלר: לכן, בתשתית החוקית הנוכחית לא ניתן להאריך את הזיכיון.

אתי בנדלר: בנסיבות שנוצרו פרסום מכרז חדש היום, משמעותו החשכת המסך ב-28 לינואר 2010.

אתי בנדלר: בפועל, לא ניתן בפרק הזמן שנשאר לפרסם מכרז, לאפשר לקבוצות רציניות להתארגן כדי להגיש הצעה, לבדוק את ההצעות, לבחור זכיין ולתת זמן התארגנות לעלייה לאוויר.

אתי בנדלר: בשל כל הנסיבות הציבוריות שהשר דיבר עליהן ושיושבת ראש המועצה דיברה עליהן, הגיעו למסקנה שמן הראוי לאפשר לחברת "ישראל 10" להאריך את הזיכיון ולפרוס את המחויבויות לשנתיים נוספות.

אתי בנדלר: זה רצון השר.

זבולון אורלב: איך זה פותר את הבעיות של המחויבויות שלא מולאו, שבגללן המועצה מנועה מלהאריך?

אתי בנדלר: כדי לעשות את זה, יש צורך בתיקון החוק.

זבולון אורלב: הבנתי.

זבולון אורלב: החוק יאמר: אף על פי שהמועצה קבעה ש"ישראל 10" לא מילאה את המחויבויות, אנחנו מסיבות כאלה ואחרות רוצים להאריך.

אתי בנדלר: אינני יודעת מה יהיה תוכן החוק, אבל זה מה שיעמוד בבסיס החוק.

זבולון אורלב: אז יתקיים הדיון העיקרי.

אתי בנדלר: התקנות האלה מיועדות לתת את פסק הזמן לבצע את כל הליכי החקיקה הראשית כדי לאפשר את זה.

אתי בנדלר: היום אין על שולחן הכנסת הצעת חוק, שעברה אפילו בדיון מוקדם.

אתי בנדלר: ברור ששבועיים לא יספיקו להליכי החקיקה.

אתי בנדלר: אני ממליצה בפני השר, לשקול ולבקש מהוועדה לפחות שבועיים נוספים.

אופיר אקוניס: היתה התייעצות במשרד המשפטים בתחילת השבוע, ונקבע התאריך הסביר של ה-9 בנובמבר.

אופיר אקוניס: אני מציע להאריך בשבוע ימים.

כרמל שאמה-הכהן: יותר.

אופיר אקוניס: עשרה ימים.

כרמל שאמה-הכהן: עולות פה שאלות טובות ונכונות, אבל אני חושב שזה לא המקום ולא החדר בו הן צריכות לעלות.

כרמל שאמה-הכהן: פספסנו את המועד לשאלות האלה בפורום הזה.

כרמל שאמה-הכהן: אנחנו פה הושבענו ב-24 לינואר, והעובדה היא שלא הגשנו את הצעת חוק במרץ או באפריל.

כרמל שאמה-הכהן: היינו בטוחים שמי שאחראי לסדר את כל הבלבול הזה, מתישהו יסדר.

כרמל שאמה-הכהן: אותן החלטות שהתקבלו לא היו חותכות כדי לשים סוף לסאגה הזו.

כרמל שאמה-הכהן: מר ליכט הוכיח שאפשר לקבל החלטה, אבל הוא לא קיבל אותה בזמן.

כרמל שאמה-הכהן: אין מחלוקת שערוץ 10 לא עמד במחויבויות שלו.

כרמל שאמה-הכהן: אני חושב שאפילו ערוץ 10 לא מכחיש זאת.

כרמל שאמה-הכהן: את העבר אי אפשר לשנות, גם לא בחקיקה.

כרמל שאמה-הכהן: אנחנו רוצים סך הכל לדאוג להווה ולעתיד הקרוב.

כרמל שאמה-הכהן: אני חושב, שאסור לנו להיות קמצנים בימים, אדוני השר.

כרמל שאמה-הכהן: אתה לא צריך להתבייש לבקש כמה שצריך.

כרמל שאמה-הכהן: לא יהיה ראוי שאתה תבוא לכאן בעוד שבוע ותבקש עוד כמה ימים.

כרמל שאמה-הכהן: משרד התקשורת הוא לא קבצן של ימים.

כרמל שאמה-הכהן: הימים האלה לא עולים לנו כלום.

כרמל שאמה-הכהן: הרי ההפרות כבר הופרו.

כרמל שאמה-הכהן: אם יהיה עוד שבוע או שבועיים וזה ישרת את המטרה של תיקון המצב והכשרת המצב, אז בסדר.

כרמל שאמה-הכהן: אתה צריך לבקש מה שאתה צריך.

כרמל שאמה-הכהן: הוועדה תיתן לך את זה.

אופיר אקוניס: אני מבקש מדנה לצאת להתייעצות עם מר ליכט.

אופיר אקוניס: אני רוצה חוות דעת מהיועץ המשפטי לממשלה.

אופיר אקוניס: אם יש לך ייפוי כוח לעשות את זה בלי שיחה איתו, תעשי את זה.

דנה נויפלד: העיקרון שהוסכם הוא שאנחנו נגביל את התקופה הזו.

דנה נויפלד: אני כן חושבת שאפשר להעביר הצעת חוק ממשלתית בשבועיים.

דנה נויפלד: בגלל שהוועדה והשר מבקשים, אפשר לסיים את זה בעוד שלושה שבועות, ב-17 לחודש, לפני יום הולדתו של השר.

דנה נויפלד: אם זה מקובל על הוועדה ועל השר, זה יכול להיות בסדר.

אתי בנדלר: אני מבקשת, שהממשלה לא תיקח לעצמה שבועיים ותותיר לכנסת שבוע לדון בנושא.

אופיר אקוניס: זה יוצא יום שלישי.

זבולון אורלב: האם המשמעות של התאריך שבו אנו נוקבים, היא שזה התאריך שבו גם אנחנו צריכים לסיים את הדיון.

אתי בנדלר: כן.

אתי בנדלר: השלמת הליכי החקיקה בקריאה שלישית.

אופיר אקוניס: אחרי שהצעת החוק הממשלתית עוברת בקריאה ראשונה, היא חוזרת לכאן.

אופיר אקוניס: אנחנו מכינים את ההצעה לקראת קריאה שנייה ושלישית.

כרמל שאמה-הכהן: אבל מה שמעניין אותנו זה תאריך הסיום, תאריך ההשלמה.

אופיר אקוניס: יכול להיות שאנחנו נלך על התאריך שהציעה היועצת המשפטית לוועדה.

זבולון אורלב: ואם יום קודם הם יביאו את ההצעה הממשלתית ?

זבולון אורלב: האם אתה יכול ביום אחד להעביר את זה?

כרמל שאמה-הכהן: מתי אתה חושב שזה כן יהיה מושלם?

זבולון אורלב: אני רוצה לקבוע לשר מועד ולהגיד לו: אדוני השר, אם אתה לא מביא את זה בקריאה ראשונה ביום איקס, אל תבוא אלינו.

זבולון אורלב: אנחנו צריכים שבוע ימים לדיונים.

זבולון אורלב: זו הצעת חוק לא פשוטה.

אופיר אקוניס: זה מה שאמרתי.

אופיר אקוניס: בין קריאה ראשונה לקריאה שנייה ושלישית היא צריכה לחזור לכאן.

אופיר אקוניס: יכול להיות שבאמת נשקלל את התאריכים הללו.

כרמל שאמה-הכהן: האם מי שכותב את החוק יכול להגיד לנו מתי הוא מגיש אותו?

אופיר אקוניס: הוא לא התחיל.

כרמל שאמה-הכהן: אני רוצה שיגיד לי מתי הוא מסיים.

זאב אלקין: אם נהיה מציאותיים, נבין שהתאריך שכתוב בתקנות לא מציאותי.

כרמל שאמה-הכהן: גם לי הוא נראה לא מציאותי.

דנה נויפלד: תיקנו חוק יסוד ביום אחד.

זאב אלקין: אבל הוא לא הוכן על ידי הממשלה ביום אחד.

זאב אלקין: לכן, אני חושב שההשוואה היא אינה במקום.

זאב אלקין: במצב בו אנחנו נמצאים, החישוב הזה נראה לי מאוד לא מציאותי.

זאב אלקין: אם מדובר על כך שהצעת החוק הממשלתית היא רק בתהליך של התנעה וייקח לה לפחות שבוע עד שזה יגיע לכנסת, אני הייתי רוצה לדבר על ה-25 לחודש.

אופיר אקוניס: סיכמנו שהתאריך הזה ישתנה.

זאב אלקין: אתם הצעתם את תאריך ה-16-17 וגם זה נראה לי לא מספיק.

אופיר אקוניס: אנחנו דנים על כך.

זאב אלקין: זה נראה לי לא מספיק.

זאב אלקין: גם יינתן פטור מחובת הנחה על כל הקריאות, זה לא מספיק.

זאב אלקין: אני מציע לכבוד השר לבקש אורכה עד ה- 25-26, עוד שבועיים עבודה.

אופיר אקוניס: בסדר.

אופיר אקוניס: אנחנו דיברנו על ה-23 לחודש.

זאב אלקין: אבל צריך לספור שבועות עבודה בכנסת.

זאב אלקין: 26 בנובמבר זה יום חמישי.

זאב אלקין: זה נותן לנו את כל השבוע.

זאב אלקין: גם זה יהיה מאוד לחוץ.

אופיר אקוניס: אבל הממשלה רוצה בזה.

אופיר אקוניס: הכנסת הביעה את עמדתה, כי למען הפלורליזם התקשורתי רצוי וראוי ש"ישראל 10" תמשיך להפעיל את ערוץ 10 ולא תהיה החשכת מסך ב-28 בינואר.

אופיר אקוניס: אם כולם רוצים, אולי כדאי לעשות מאמץ ולעבוד.

אופיר אקוניס: אם פקידות ממשלתית רוצה, שתעבוד גם ביום שישי עד כניסת השבת.

אופיר אקוניס: אגב, השבת יוצאת בשעה מוקדמת ואפשר לעבוד גם במוצאי שבת.

אופיר אקוניס: אפשר גם בימי ראשון לעבוד.

משה כחלון: אפשר לעבוד גם בימי שני.

זאב אלקין: אני מציע שנקבע את ה-26 בנובמבר, כדי שלא נהיה במצב מבזה בו בעוד שבועיים נתכנס כולנו ונבקש להאריך את התקופה.

אופיר אקוניס: אנחנו צריכים לחשוב על תאריך נורמאלי.

כרמל שאמה-הכהן: ולקחת טווח ביטחון.

כרמל שאמה-הכהן: סייג לשבת.

זאב בילסקי: אני שומע כי מדברים כאן על תאריכי יום הולדת.

זאב בילסקי: שלי זה ב-13 למרץ.

זאב בילסקי: אם זה יימשך ככה, אנחנו נגיע לזה.

זאב בילסקי: הייתי מציע להיצמד לתאריך שהציע זבולון אורלב.

זאב בילסקי: רציתי לספר לך, שפעם היה אוטובוס של תיירים יהודים שנסע לחו"ל.

זאב בילסקי: הם הסתובבו 10 ימים עם המדריך והיה נהדר.

זאב בילסקי: בסוף כאשר הם ירדו מהאוטובוס, המדריך עמד ולחץ את היד לכל אחד וחיכה לטיפ.

זאב בילסקי: הראשון אמר לו תודה והלך.

זאב בילסקי: כך גם כל היתר.

זאב בילסקי: האחרון, התייר מספר 40 אמר לו, אני רוצה להודות לך, ונתן לו את הטיפ של כולם.

זאב בילסקי: הסתכל עליו המדריך ואמר: יכול להיות שבאמת לא הרגתם את ישו, אבל זה שהוצאתם לו את הנשמה זה בטוח.

זאב בילסקי: אדוני היושב ראש, אני עוקב מקרוב אחרי המאמצים שלך, וכל הכבוד לך על כך.

זאב בילסקי: ידידתי הצעירה, שמעתי ממך כי עדיף שההצעה תבוא מהממשלה.

זאב בילסקי: נער הייתי, לא כל כך זקנתי, אבל בכמה חודשים למדתי פה מחבריי שלא לסמוך כל כך על הממשלה שהיא תבוא.

זאב בילסקי: שני חברי כנסת מצוינים הלכו ופעלו.

זאב בילסקי: אומר חה"כ כרמל שאמה: "חיכיתי והייתי בטוח שמי שצריך לעשות, עושה".

זאב בילסקי: בואו לא נענה את הבן אדם, לא נוציא לו את הנשמה.

זאב בילסקי: יש פה אלפי אנשים שתלויים.

זאב בילסקי: באופן כללי אנחנו לא רוצים להחשיך את המסך.

זאב בילסקי: בצעירותי, אדוני היושב ראש, אני ישבתי במועצה לכבלים ולווין.

זאב בילסקי: כמה מאמצים עשינו שתהיינה עוד חברות.

זאב בילסקי: כמה שיגענו אנשים ועשינו בשביל הפלורליזם.

זאב בילסקי: יש לנו היום ערוץ מצוין.

זאב בילסקי: אני רואה מה שיהיה בכנסת אם יישאר לנו ערוץ אחד.

זאב בילסקי: תהיה פה צעקה.

זאב בילסקי: אנשים תרמו כל הונם ומרצם כדי להעלות ערוץ יוצא מן הכלל.

זאב בילסקי: הדעה הכללית, היא שכולם רוצים למצוא את הדרך שהוא יישאר.

זאב בילסקי: לכן, הייתי מציע להאריך את המועד ב-4 שבועות, אדוני השר, כדי שלא תצטרך לבוא עוד פעם לוועדה.

אופיר אקוניס: ברור כשמש שה-9 בנובמבר הוא תאריך בלתי אפשרי.

אופיר אקוניס: זה ברור, וגם הגברת נויפלד מסכימה עם זה.

אופיר אקוניס: אנחנו בכל זאת צריכים לקבוע תאריך כדי שהממשלה תביא את זה לקריאה ראשונה.

אופיר אקוניס: לאחר מכן, התאריך שנכתוב כ-23 בנובמבר ישקלל את הכול, כולל ההכנה לקריאה שנייה ושלישית וכולל ההצבעה במליאת הכנסת.

זבולון אורלב: אם הממשלה לא תביא הצעה, נקבל את הצעת החוק הפרטית.

אופיר אקוניס: אחרי השקלול הזה, אדוני השר, אני מציע לקבל את ה-23 בנובמבר כתאריך סיום של כל הליך החקיקה.

משה כחלון: אני כמובן מכבד את בקשתך.

זבולון אורלב: ומה המועד האחרון שבו הממשלה צריכה להביא את ההצעה שלה?

זבולון אורלב: אתה צריך לקבוע, כי אחרת היא לא תביא את ההצעה במועד.

אופיר אקוניס: האם עד ה-9 בנובמבר תספיקו להעביר את ההצעה בקריאה ראשונה, כדי שב-10 לנובמבר נוכל להביא את זה לכאן להכנה לקראת קריאה שנייה ושלישית?

אתי בנדלר: אולי אפילו לפני.

לאה ורון: לא יאוחר מה-9 בנובמבר.

משה כחלון: צריך לקבוע תקנות למועד האחרון להארכת זיכיון.

אופיר אקוניס: את זה נקבע היום.

משה כחלון: אז אין לי בעיה.

משה כחלון: אני חושב שאנחנו נעמוד בזה.

דודי קופל: בעזרת השם.

אופיר אקוניס: אני מבקש שתעשו.

משה כחלון: אנחנו תמיד אומרים: בעזרת השם ובלי נדר.

זבולון אורלב: אדוני השר, מה שאומר היו"ר ואנחנו הוא, שאם לא תהיה הצעת חוק ממשלתית עד ה-9 בנובמבר כולל, הקואליציה תקדם את הצעות החוק הפרטיות ותתחיל בהליכי החקיקה כדי שלא נגיע ל-23 בלי כלום.

משה כחלון: זה מקובל מה שאומר חה"כ אורלב.

זאב אלקין: אני חושש שאתם אופטימיים כאשר אתם מדברים על ה-23.

דנה נויפלד: אנחנו רצינו את ה-9 בנובמבר.

זאב אלקין: יפה שרציתם, אבל אני מכיר איך הבית הזה מתנהל.

משה כחלון: הוא צודק.

משה כחלון: ראשון ושני לא יתנו לנו כלום.

משה כחלון: 23 בחודש זה יום שני.

משה כחלון: נקבע את 25 לחודש.

זאב אלקין: אני הצעתי את ה-26 לנובמבר, שהוא יום חמישי.

זאב אלקין: זה נותן לנו שבוע מלא של עבודה נורמאלית של עבודה בכנסת.

אופיר אקוניס: זה סוף אותו השבוע שהצעתי.

אופיר אקוניס: 26 לחודש הוא התאריך האחרון בהחלט.

דנה נויפלד: אנחנו עובדים ומקוים, שהצעת החוק הממשלתית תעבור.

דנה נויפלד: במידה שחברי הכנסת יחליטו שהם אינם רוצים לחוקק את החוק הזה, עדיין אנחנו צריכים להותיר מספיק זמן בשביל לאפשר לרשות השנייה להתכונן.

זבולון אורלב: להתכונן למה?

זבולון אורלב: המכרז מוכן.

אתי בנדלר: דנה, למה להתכונן?

אתי בנדלר: האם מישהו מעלה על הדעת שאכן אפשר עדיין לפרסם מכרז וזכיין חדש יתחיל לפעול ב-28 בינואר?

זבולון אורלב: לפרסם מכרז זה עולה על הדעת.

זבולון אורלב: תיאורטית היא צודקת.

זבולון אורלב: הכנסת היא לא חותמת גומי של אף אחד.

זבולון אורלב: יכול להיות שלא יהיה רוב לחוק.

זבולון אורלב: אם יתברר שניכשל בתהליך החקיקה, גם הממשלתי וגם הפרטי, יפורסם מכרז.

זבולון אורלב: ברגע שיפורסם מכרז, נעשה את כל הרגולציה החקיקתית.

אתי בנדלר: גם אם היום יפורסם מכרז, לא יהיה זכיין ב-28 לינואר 2010.

זבולון אורלב: זה ברור, אבל אז תחת זה יכול להיות שיסכימו להאריך עד גמר המכרז.

קריאה: אבל אז ערוץ 10 לא יסכים לשדר.

אתי בנדלר: אבל אז יהיה צורך בתיקון החוק.

זבולון אורלב: זה הנשק שהחוק יעבור.

זבולון אורלב: היא מעלה בעיה תיאורטית.

זבולון אורלב: זו לא בעיה מעשית.

זבולון אורלב: תהיה מחלוקת על המחויבויות, אבל לא תהיה מחלוקת על כך שערוץ 10 ימשיך לשדר.

אופיר אקוניס: אני מציע את ה-25 בנובמבר.

ערן פולק: אני רוצה להציג את עמדתו העקרונית של משרד האוצר ביחס לתקנות.

ערן פולק: אנחנו ודאי תומכים בתקנות ובהארכת המועד, בעיקר מהסיבה הכלכלית.

ערן פולק: אפשר להסתכל על הסיבה הכלכלית הזו דרך מדד של מחיר הטעות או האלטרנטיבות שעומדות לפני השר או ועדת הכלכלה.

ערן פולק: אלטרנטיבה אחת היא להוציא מכרז, כאשר המכרז הזה לא באמת ייצר ערוץ פועל ב-28 בינואר, כמו שאומרת היועצת המשפטית של הוועדה.

ערן פולק: מצד שני, המכרז הזה יהיה בתנאי אי ודאות מאוד גדולים ביחס למצב החוקי והמבני של משק השידורים ביחס לאותו גורם שרוצה להתמודד במכרז.

ערן פולק: לכן, אנחנו מעריכים שמבחינה כלכלית המכרז הזה יהיה מכרז שתנאי ההשתתפות בו יהיו נחותים מאוד מבחינה כלכלית ורמת הוודאות בו היא נמוכה.

ערן פולק: עם זאת, ישנה אופציה להיערך בשבועיים-שלושה, ואז אם יהיה מכרז סיכוי סביר ששידורים ב-28 בינואר לא יהיו אבל הוא יהיה בתנאי ודאות גבוהים יותר.

ערן פולק: אם יצליחו לסיים את החקיקה, הנושא של המכרז יתייתר.

ערן פולק: את עמדתנו כמשרד האוצר בנוגע לצורך בהמשך פעילותה של "ישראל 10" כבר הבענו.

ערן פולק: ביחס למועד – אני רוצה לציין שני דברים.

ערן פולק: כפי שציין יו"ר הוועדה, התקיים דיון מאוד לא פשוט במשרד המשפטים, והמועד שהוצע הוא מועד שנשקל מבחינת היכולת להגן על הדחייה של פרסום המכרז במסגרת תקנות ולא במסגרת של חקיקה ראשית, וגם מבחינת מחירי הטעות לכאן או לכאן.

ערן פולק: אני מבקש מהוועדה לשקול שני דברים בנושא של המועד: האחד הוא להיצמד כמה שניתן למועד שנקבע ואושר על ידי היועץ המשפטי לממשלה.

ערן פולק: אם נציגת משרד המשפטים נתנה פה את תאריך ה-13 בנובמבר כמועד אפשרי, אני חושב שזה משהו שצריך לקבל.

ערן פולק: הדבר השני הוא, ככל שנדחה את המועד של התקנות – ואני אומר את זה במידה של ביקורת עצמית – המשמעות העיקרית של זה היא דחייה של עבודת הממשלה ולא של עבודת הכנסת.

ערן פולק: אני חושב, שהכנסת צריכה לצמצם את המועדים ככל הניתן, ולדרוש מהממשלה לבצע את העבודה בקצב הכי מהיר שניתן על מנת לסיים את זה במועד.

גדעון קורן: אנחנו מבקשים להעלות מספר נקודות.

גדעון קורן: למי שלא יודע, טלעד היתה זכיינית בערוץ 2.

גדעון קורן: היא הפסידה במכרז הקודם של ערוץ 2, ו-250 עובדים שלה הלכו הביתה.

גדעון קורן: לא היה אז מי שיחוקק איזשהו חוק להציל אותה, להציל את העובדים.

גדעון קורן: התקנות האלה שמובאות אליכם היום וגם הצעת החוק שתובא בעתיד, יש להן מטרה אחת בלבד.

גדעון קורן: אולי כדאי יהיה לשנות את שם החוק.

גדעון קורן: אני מציע לממשלה ולחברי הכנסת, לשקול לשנות את שם החוק ל- "חוק הנצחת ישראל 10".

גדעון קורן: אנחנו לא מדברים פה על ערוץ 10 או על השאלה האם יהיה ערוץ נוסף או לא יהיה ערוץ נוסף.

גדעון קורן: השאלה היא, האם זכיין שבאופן שיטתי במשך 8 שנים איננו מקיים אף אחת מהמחויבויות שלו, אף אחת מההצהרות שלו, לא בפני מועצת הרשות השנייה, לא בפני ועדת הכלכלה של הכנסת.

גדעון קורן: אנחנו נציג את זה בצורה יותר מפורטת כאשר יגיע החוק אליכם לדיון.

גדעון קורן: התקנות שהובאו היום בפניכם – ואנחנו פנינו אליכם גם בכתב בעניין הזה אתמול – הן תקנות בטלות מבחינה משפטית.

גדעון קורן: אני מציע שוועדת הכלכלה והיועצת המשפטית של הוועדה יתנו את דעתם לעניין הזה.

גדעון קורן: אי אפשר להאריך את המועד לקבלת החלטה שכבר התקבלה.

גדעון קורן: אין דבר כזה, אין סמכות כזו.

גדעון קורן: החלטת מועצת הרשות השנייה התקבלה באיחור ניכר, אחרי סחבת, אחרי התנהלות שערורייתית של המועצה עצמה, אבל זה לא משנה את העובדה שההחלטה התקבלה.

גדעון קורן: כמו שצוין בפניכם, היא התקבלה בשני מועדים.

גדעון קורן: המועד הראשון שבו היא התקבלה היה בנובמבר 2008.

גדעון קורן: מתוך שיקולים כאלה ואחרים, שבינם לבין משפט ומנהל תקין אין דבר וחצי דבר, פרסום המכרז החדש נדחה וחזר ונדחה.

גדעון קורן: מה מבקשים מכם היום?

גדעון קורן: להחזיר את הדבר הזה למועצה.

גדעון קורן: אבל המועצה כבר אמרה את דברה.

גדעון קורן: אני חושב שחברי הוועדה צריכים להיות ערים לעובדה, שהמועצה קיבלה החלטה.

גדעון קורן: מה מבקשים מכם היום?

גדעון קורן: להאריך את המועד לקבלת החלטה שכבר התקבלה.

גדעון קורן: החלטה התקבלה ביום ראשון לפני שבוע וחצי בכפוף להחלטה של היועץ המשפטי לממשלה.

גדעון קורן: היועץ המשפטי לממשלה אמר, שהדבר צריך להיות כפוף בבחינה של השאלה, אם יש חוק בפני הכנסת.

גדעון קורן: מאחר ואין חוק בפני הכנסת, אין סמכות משפטית לעשות את הארכה הזאת.

גדעון קורן: מה השתנה היום?

גדעון קורן: עדיין אין חוק בפני הכנסת.

גדעון קורן: אפילו במה שהיה צפוי להיות, פטור מחובת הנחה, ההתקדמות היחידה היתה ללכת אחורה.

זבולון אורלב: יש חוק לפני הכנסת – הצעת חוק פרטית.

כרמל שאמה-הכהן: כבודו אומר מה לא.

כרמל שאמה-הכהן: האם אתה מוכן להגיד מה כן?

גדעון קורן: כן.

גדעון קורן: לפרסם מכרז.

אופיר אקוניס: האם חברת טלעד מתכוונת לגשת למכרז.

גדעון קורן: אנחנו לא יכולים להתחייב פה לגשת למכרז שאפילו לא ראינו אותו, אבל אנחנו מנהלים 9 חודשים מלחמה.

אופיר אקוניס: אני חושב שחברת טלעד עשתה טלוויזיה מצוינת.

גדעון קורן: אנחנו מנהלים מול מועצת הרשות השנייה מאבק של 9 חודשים.

גדעון קורן: אנחנו נקנה את ספר המכרז, אנחנו נבחן את המכרז ונבדוק את ההשתתפות במכרז.

גדעון קורן: אני לא יכול לתת לכם היום התחייבות שאנחנו ניגש למכרז שאנחנו לא ראינו אותו.

כרמל שאמה-הכהן: האם זה אומר שיהיה רצף שידורים?

גדעון קורן: שאלה מצוינת.

גדעון קורן: בואו ניתן את דעתנו לשאלה הזו.

גדעון קורן: מהי הצעת החוק שתגיע אליכם?

גדעון קורן: הכריז השר כבר שלוש פעמים, שלא דיברו איתכם על כך שתובא הצעת חוק שתגיד: נאריך את זיכיון ערוץ 10 ב-6 חודשים.

גדעון קורן: מדוע?

גדעון קורן: כי היום כבר אין זמן לפרסם את המכרז.

גדעון קורן: נאריך את הזיכיון ב-6 חודשים כדי שיהיה זמן לערוך מכרז.

גדעון קורן: זה לא מה שאומרים לכם.

גדעון קורן: מודיעים לפרוטוקול: שהצעת החוק שתובא בפניכם היא הצעת חוק להארכת הזיכיון של ישראל 10 בלי מכרז לתקופה נוספת.

זבולון אורלב: מי אמר שיאשרו את הבקשה הזו?

גדעון קורן: אני לא אמרתי שיאשרו את הבקשה.

כרמל שאמה-הכהן: מי אמר שערוץ 10 יסכים להאריך רק ב-6 חודשים.

כרמל שאמה-הכהן: מה הוא פראייר?

גדעון קורן: מי אמר שצריך להמשיך ולהנציח זיכיון.

כרמל שאמה-הכהן: אף אחד לא אמר את זה.

גדעון קורן: אתה אומר את זה.

כרמל שאמה-הכהן: אני לא אמרתי את זה.

כרמל שאמה-הכהן: אני רוצה שיהיה חוק חדש, שייצר לי תבנית אחרת המייצרת רצף שידורים.

גדעון קורן: רצף שידורי, שבו לא עומדים בהתחייבויות.

גדעון קורן: האם מועצת הרשות השנייה, ש-8 שנים לא אכפה עליהם דבר וחצי דבר, פתאום תאכוף זאת כאשר יהיה חוק חדש?

גדעון קורן: צריך להיות מכרז חדש.

גדעון קורן: אם צריך להאריך תקנות זה רק לצורך ספציפי של יצירת לוח זמנים הגון.

קריאה: לטנגו הזה צריך שניים.

גדעון קורן: יש שניים.

אופיר אקוניס: רואי מכנס אחרון הדוברים.

רואי מכנס: בתור המעסיק הכי גדול בתעשייה הזאת, אני רוצה לחזור ולהדגיש בפניכם את החשיבות של רצף השידורים.

רואי מכנס: אם לא יוצר פה רצף שידורים, המכה תהיה גדולה.

רואי מכנס: התעשייה הזאת במצוקה גדולה כבר היום.

רואי מכנס: אנחנו מדברים על מאות רבות של משרות, שבהיעדר רצף שידורים ייעלמו.

רואי מכנס: זאת נקודה שחשוב שתשימו אליה לב.

אופיר אקוניס: מנכ"ל ישראל 10, בבקשה.

יוסי ורשבסקי: אני רוצה לומר הערה קצרה לעו"ד קורן.

יוסי ורשבסקי: חברת ישראל 10 עומדת במחויבויות שלה בשנתיים האחרונות, ומתכוונת למלא את כל החובות שלה בשנתיים הבאות על מנת לקבל רישיון.

יוסי ורשבסקי: בעוד שנתיים כל אחד יוכל לקבל רישיון.

יוסי ורשבסקי: גם חברת טלעד בעוד שנתיים תוכל לגשת, לעמוד בתנאי הסף ולקבל רישיון.

יוסי ורשבסקי: אני מסכים עם היו"ר, שאמר שחברת טלעד היתה חברה מצוינת ורצוי שתבוא ותשדר.

דנה נויפלד: אני מבקשת להשיב לכמה דברים שאמר עו"ד קורן.

דנה נויפלד: ראשית, מכתביו של המשנה ליועץ המשפטי לממשלה נסמכו על המצב המשפטי הקיים היום.

דנה נויפלד: התקנות מדברות על תאריך מסוים שהיה לפני 11 חודש.

דנה נויפלד: עכשיו השר מבקש לתקן את אותו מועד.

דנה נויפלד: ביחס למה שנאמר, הקביעה של היועץ המשפטי לממשלה היא כי אין מניעה משפטית מתיקון התקנות כמבוקש על ידי שר התקשורת.

דנה נויפלד: דבר אחרון ומשמעותי – אני לא חושבת שערוץ 10 מעולם אמר שיש לו כוונה אחרת אלא לקיים את מלוא מחויבויותיו.

דנה נויפלד: גם הרשות השנייה עמדה על זה.

דנה נויפלד: זו גם עמדתנו.

דנה נויפלד: ישראל 10 חייבת למלא את מלוא מחויבויותיה ואין שום כוונה שלא לקיים את מלוא המחויבויות כפי החוק.

גדעון קורן: הכוונה היתה לגבי 8 השנים.

זבולון אורלב: כפי שאמרתי בהתחלה, גם מתוך אמון מלא בשר, אני אעבור על מידותיי ואתמוך בבקשה שהיא מאוד בעייתי.

זבולון אורלב: אני רוצה לתת התראת אזהרה.

זבולון אורלב: לפי החוק היום, חברת חדשות, גם של ערוץ 2 וגם של ערוץ 10, צריכה לפעול מירושלים.

זבולון אורלב: חברת החדשות של ערוץ 2 היא אכן באזור ירושלים.

זבולון אורלב: חברת החדשות של ערוץ 10 היא לא באזור ירושלים.

זבולון אורלב: אני הולך לעשות צרות, אם לא תהיה הודעה מסודרת וברורה שתמלאו גם את החובה הזו שלכם בחוק וחברת החדשות תפעל מירושלים.

אופיר אקוניס: אם זכרוני אינו מטעני, מר ורשבסקי נתן תשובה בעניין.

יוסי ורשבסקי: נפעל כחוק.

אופיר אקוניס: כלומר, אתם עוברים לירושלים.

אופיר אקוניס: שמענו את שר התקשורת, המוזמנים השונים וחברי הכנסת.

אופיר אקוניס: אנחנו נאריך את המועד מ-9 בנובמבר ל-25 בנובמבר, עד סוף היום.

אופיר אקוניס: אני מבקש מהממשלה להעביר עד ה-9 בנובמבר את ההצעה בקריאה ראשונה, כדי שלנו יהיה זמן לעבוד ולעבד את זה לקראת הקריאה השנייה והשלישית.

זבולון אורלב: והיה ולא?

זבולון אורלב: במידה ולא תובא הצעת חוק ממשלתית עד התאריך שנקבת, הוועדה תשקול בחיוב קידום הצעות החוק הפרטיות.

אתי בנדלר: זה לא בידי הוועדה.

זבולון אורלב: הוועדה תפנה להנהלת הקואליציה.

זבולון אורלב: יש לנו כוח.

אופיר אקוניס: כרגע לממשלה אפילו אין עמדה בנוגע להצעות החוק הפרטיות.

כרמל שאמה-הכהן: הממשלה תומכת.

אופיר אקוניס: הממשלה עוד לא קבעה.

זבולון אורלב: הוועדה המשותפת תשקול בחיוב לפעול כדי לקדם את הצעות החוק הפרטיות.

אופיר אקוניס: אני מבקש מהיועץ המשפטי של משרד התקשורת לקרוא את התקנה.

אופיר אקוניס: אדוני השר, אתה רוצה לומר משהו?

משה כחלון: אני לא אתווכח עם התאריך שנקבע.

משה כחלון: לא דרושים לנו הימים האלה.

משה כחלון: אנחנו יכולים להסתפק גם בשלושה שבועות.

משה כחלון: אני לא מתווכח.

דודי קופל: בתוקף סמכותי לפי סעיפים 37ג (ה) ו-139 לחוק הרשות השנייה לטלוויזיה ורדיו התש"ן-1990, ובאישור הוועדה המשותפת של ועדת הכלכלה וועדת החינוך, התרבות והספורט של הכנסת, אני מתקין תקנות אלה: בתקנה 3 לתקנות הרשות השנייה לטלוויזיה ורדיו (הארכת תקופת הזכיון בערוץ השלישי), התשס"ח-2008, במקום "ד' בכסלו התשס"ט (1 בדצמבר 2008)" יבוא "ח' בכסלו התש"ע (25 בנובמבר 2009).

אופיר אקוניס: מנהלת הוועדה תקריא את חברי הכנסת המחליפים.

לאה ורון: חה"כ וקנין מצביע במקום חה"כ אמנון כהן.

לאה ורון: חה"כ רחל אדטו במקום חה"כ אפללו.

לאה ורון: חה"כ רוברט טיבייב במקום חה"כ ישראל חסון.

לאה ורון: חה"כ זאב אלקין במקום חה"כ ציון פיניאן.

לאה ורון: חה"כ זאב בילסקי במקום חה"כ רונית תירוש.

אופיר אקוניס: אנחנו עוברים להצבעה.

אופיר אקוניס: מי בעד?

אופיר אקוניס: מי נגד?

אופיר אקוניס: ההצעה עברה.

אופיר אקוניס: תודה רבה, הישיבה נעולה.